MT Il-Ġurnal Uffiċjali tal-Unjoni Ewropea C 141/22

Opinjoni tal-Kumitat tar-Reġjuni dwar infrastrutturi tal-ICT għax-xjenza elettronika; strateġija dwar teknoloġiji tal-informazzjoni u l-komunikazzjoni (ICT) għar-R&Ż, l-innovazzjoni u r-riċerka fit-teknoloġiji ġodda u tal-ġejjieni fl-Ewropa

2010/C 141/05

IL-KUMITAT TAR-REĠJUNI

— iħeġġeġ lill-Kummissjoni Ewropea u l-Istati Membri sabiex jieħdu l-miżuri meħtieġa biex jiżguraw li l-awtoritajiet lokali u reġjonali jkunu involuti bis-sħiħ u b’mod effettiv fil-ġestjoni ta’ inizjattivi relatati maż-żona Ewropea tar-riċerka (ERA);

— jikkunsidra li l-proġetti tal-ICT fuq skala Ewropea, mill-R&Ż sal-iskjerament fil-prattika, għandhom il-potenzjal li jissarrfu f’benefiċċji soċjoekonomiċi għall-bliet u r-reġjuni assoċjati tagħhom;

— jitlob lill-Kummissjoni u l-gvernijiet tal-Istati Membri sabiex jinkoraġġixxu b’mod attiv l-involviment tal-awtoritajiet lokali u reġjonali fl-istadji differenti tal-proċesssi R&D, kif ukoll l-użu tal-innovazzjonijiet tal-ICT fis-settur pubbliku, l-aktar billi jkunu promossi l-aħjar prattiki Ewropej, l-għoti ta’ pariri u r-rakkomandazzjonijiet metodoloġiċi;

— jenfasizza bil-qawwa l-importanza partikulari tas-settur tas-servizzi fil-kapaċità tiegħu li jieħu l-benefiċċji mill-ICT, minħabba li l-industriji bħalma huma dawk tan-negozju bl-ingrossa u bl-imnut, is-servizzi finanzjarji u tan-negozju huma fost l-aktar investituri importanti fl-ICT.

Relatur: Is-Sur Liudvikas Žukauskas (LT-PPE), Kunsill Muniċipali tad-Distrett ta’ Skuodas

Dokumenti ta’ Referenza

COM(2009) 108 finali

COM(2009) 116 finali

COM(2009) 184 finali

I. RAKKOMANDAZZJONIJIET TA’ POLITIKA

Il-KUMITAT TAR-REĠJUNI

1. jinnota li t-teknoloġiji tal-informazzjoni u tal-komunikazzjoni jservu ta’ bażi għal soċjetà tal-informazzjoni li hija miftuħa għal kulħadd u għandha tissodisfa l-ħtiġijiet taċ-ċittadini, inklużi dawk li jinsabu fil-periklu tal-esklużjoni soċjali. F’dan ir-rigward, il-Kumitat tar-Reġjuni b’mod konsistenti talab li jkun hemm investiment għar-riċerka fil-livell lokali, reġjonali, nazzjonali u Ewropew sabiex ikun żgurat it-tkabbir u t-trawwim ta’ negozji ġodda, filwaqt li jemmen li permezz tal-użu tal-ICT fl-innovazzjoni jista’ jindirizza sfidi soċjoekonomiċi ewlenin;

2. iħeġġeġ lill-Kummissjoni Ewropea u l-Istati Membri sabiex jieħdu l-miżuri meħtieġa biex jiżguraw li l-awtoritajiet lokali u reġjonali jkunu involuti bis-sħiħ u b’mod effettiv fil-ġestjoni ta’ inizjattivi relatati maż-żona Ewropea tar-riċerka (ERA). Fil-qasam tar-riċerka tal-ICT, jispikka s-sinifikat tar-reġjuni. Huma atturi prinċipali fl-iżvilupp ta’ strateġiji reġjonali ta’ riċerka u ta’ innovazzjoni; ħafna drabi huma jmexxu istituzzjonijiet ta’ riċerka; fit-territorji tagħhom, għandhom universitajiet kif ukoll istituzzjonijiet oħra tar-riċerka li jinkoraġġixxu ambjent innovattiv. Aktar minn hekk, ħafna gvernijiet u amministrazzjonijiet reġjonali għandhom il-poteri leġiżlattivi kif ukoll l-allokazzjoni tagħhom mill-baġit tar-riċerka u għaldaqstant jaġixxu direttament skont dawn il-poteri;

3. jenfasizza li l-promozzjoni tal-inklużjoni diġitali, li tfisser soċjetà tal-informazzjoni reġjonali u soċjalment ekwa, li tagħmel użu mill-ICT sabiex iżżid il-kompetittività u tkattar is-servizzi pubbliċi, kienet identifikata mill-KtR bħala mira prinċipali fi ħdan l-Istrateġija ta’ Liżbona mġedda tal-UE;

4. jenfasizza li l-awtoritajiet lokali u reġjonali huma fost dawk li jirċievu l-iktar proposti tal-inizjattiva tal-inklużjoni diġitali i2010 u jistgħu jkunu l-mutur prinċipali fl-implimentazzjoni tagħha. L-inklużjoni diġitali fil-livell lokali u reġjonali jista’ jtejjeb il-livell tal-għajxien tal-poplu filwaqt li jixpruna l-attività soċjoekonomika fost il-pubbliku, filwaqt li jinkoraġġixxi servizzi pubbliċi reġjonali aktar effiċjenti u personaliżżati kif ukoll negozji lokali. Għaldaqstant, l-awtoritajiet lokali u reġjonali jeħtieġ li bi sħab jinvolvu l-ġenerazzjonijiet kollha fis-soċjetà, fl-inizjattivi tal-ICT li għandhom il-mira li jagħmlulhom ħajjithom aktar faċli u komda. Hemm diversi modi kif ir-reġjuni u l-bliet jistgħu japprofittaw ruħhom minn dan il-potenzjal;

Strateġija għar-R&Ż u l-Innovazzjoni fil-qasam tal-ICT fl-Ewropa: Ngħollu l-mira COM(2009) 116 finali

5. jilqa’ l-fatt li f’din il-komunikazzjoni, l-Istati Membri u r-reġjuni huma rikonoxxuti bħala l-promoturi prinċipali ta’ kooperazzjoni aktar mill-viċin fost l-utenti u l-produtturi tal-innovazzjoni fl-ICT fost il-gvernijiet u l-amministrazzjonijiet. Dan jista’ jwassal sabiex ikun hemm pjanijiet tal-ħidma kondiviżi ta’ ħtiġijiet tas-servizz pubbliku li l-ICT jkun tista’ jindirizza (1). Il-KtR diġa esprima l-opinjoni tiegħu (2), li l-awtoritajiet lokali u reġjonali għandhom jieħdu sehem f’kooperazzjoni wiesgħa sabiex itejbu l-interoperabilità tal-amministrazzjoni pubblika u l-effettività tas-servizzi pubbliċi;

6. jappoġġja l-konklużjoni tal-Kummissjoni li s-suċċess bħala riżultat tal-isforzi sabiex ikun faċilitat l-iżvilupp tas-swieq tal-innovazzjoni u tinkiseb l-interoperabilità u standards komuni jiddependi fuq is-sostenn kontinwu u l-parteċipazzjoni tal-awtoritajiet nazzjonali, reġjonali u lokali u li dawn l-isforzi għandhom ikunu mgħejjuna permezz ta’ azzjonijiet fil-livell reġjonali u lokali (3);

7. jilqa’ l-ambizzjoni tal-Kummissjoni li tissemplifika l-proċeduri u tnaqqas il-piżijiet amministrattivi sabiex tagħmilha aktar attrajenti għall-kumpaniji innovattivi, b’mod partikulari għall-intrapriżi żgħar u medji lokali sabiex jipparteċipaw f’azzjonijiet fil-livell lokali, nazzjonali u tal-UE;

8. jikkunsidra li l-proġetti tal-ICT fuq skala Ewropea, mill-R&D sal-iskjerament fil-prattika, għandhom il-potenzjal li jissarrfu f’benefiċċji soċjoekonomiċi għall-bliet u r-reġjuni assoċjati tagħhom. Il-KtR diġà enfasizza li l-ICTs għandhom rwol importanti fl-implimentazzjoni tal-Istrateġija tal-UE għall-Iżvilupp Sostenibbli;

9. jirrakkomanda li l-potenzjal sħiħ Ewropew fl-iżvilupp ta’ servizzi tal-ICT fis-settur privat u dak pubbliku jkun sfruttat b’mod sħiħ, u għaldaqstant l-ICT għandha tintuża bħala mezz sabiex jitjiebu s-servizzi tal-awtoritajiet lokali u reġjonali f’oqsma bħalma huma s-saħħa, l-edukazzjoni, il-ħolqien ta’ impjiegi, iż-żamma tal-ordni, is-sigurtà u s-servizzi soċjali. Is-sħubija pubblika-privata li għandha l-appoġġ tal-UE fost l-awtoritajiet lokali u reġjonali u l-iżvilupp tal-ICT permezz tal-intrapriżi żgħar u medji, fil-qasam tas-servizzi pubbliċi tal-ICT, jistgħu jservu ta’ pilastri sabiex fuqhom jinbnew kompetenzi u għarfien lokali mal-Ewropa kollha;

10. jenfasizza li l-awtoritajiet lokali u reġjonali jistgħu u għandhom jieħdu t-tmexxija fl-użu tal-ICT sabiex tiżdied l-effiċjenza fl-użu tal-enerġija u għandhom rwol ta’ tmexxija sabiex jidentifikaw opportunitajiet lokali tal-ICT sabiex ikun hemm l-iskambju tal-aħjar prattiki tat-teknoloġija, l-identifikar tal-imsieħba għall-proġetti u l-allokazzjoni tal-fondi;

11. jitlob lill-Kummissjoni u l-gvernijiet tal-Istati Membri sabiex jinkoraġġixxu b’mod attiv l-involviment tal-awtoritajiet lokali u reġjonali fl-istadji differenti tal-proċesssi R&D, kif ukoll l-użu tal-innovazzjonijiet tal-ICT fis-settur pubbliku, l-aktar billi jkunu promossi l-aħjar prattiki Ewropej, l-għoti ta’ pariri u r-rakkomandazzjonijiet metodoloġiċi;

12. jenfasizza bil-qawwa l-importanza partikulari tas-settur tas-servizzi fil-kapaċità tiegħu li jieħu l-benefiċċji mill-ICT, minħabba li l-industriji bħalma huma dawk tan-negozju bl-ingrossa u bl-imnut, is-servizzi finanzjarji u tan-negozju huma fost l-aktar investituri importanti fl-ICT (4);

13. jinnota li l-ICT żviluppat f’dawn l-aħħar għaxar snin bħala teknoloġija prinċipali bil-potenzjal li tbiddel l-attività ekonomika u soċjali u tikkontribwixxi għat-tkabbir sostenibbli kif ukoll żvilupp kompetittiv. Madankollu, il-politiki sabiex jippromovu l-ICT waħidhom mhux ser iwasslu sabiex ikun hemm rendiment aktar b’saħħtu tal-ekonomija (5) u ma tistax titwettaq mingħajr is-sostenn attiv u l-parteċipazzjoni tal-awtoritajiet lokali u reġjonali;

14. jisħaq dwar il-ħtieġa li l-imsieħba soċjali, l-awtoritajiet lokali u reġjonali u l-gvern jaħdmu flimkien sabiex jiżguraw li jkun hemm l-iżvilupp ta’ ċirku virtwuż ta’ riżorsi umani, il-bidla fl-organizzazzjoni, l-ICT u l-produttività u li l-ICT ikun żviluppat u użat b’mod effettiv. Il-politiki li huma mmirati sabiex ikattru l-ħiliet bażiċi fl-ICT, irawmu ħiliet ta’ livell għoli fl-ICT, jippromovu t-tagħlim tul il-ħajja fil-qasam tal-ICT u t-tkattir tal-ħiliet maniġerjali u tan-netwerking meħtieġa sabiex ikun hemm użu effettiv tal-ICT, huma l-aktar rilevanti (6) u jappartjenu lill-kompetenzi li jinsabu fil-qalba tal-awtoritajiet lokali u reġjonali;

15. filwaqt li jaqbel b’mod sħiħ mal-kunċett li l-mobilità tar-riċerkatur hija fattur prinċipali li tagħmel il-karriera fl-ICT aktar effettiva u f’ħafna mill-każi aktar attrajenti, il-Kumitat jisħaq li: — għandu jiġi promoss fis-soċjetà l-interess fir-riċerka u fil-ħtiġijiet tal-innovazzjoni, b’mod partikulari fost iż-żgħażagħ. L-Istati Membri għandhom ifittxu li jadattaw il-kurrikulu nazzjonali b’mod li jiffamiljarizza l-istudenti mal-potenzjal tal-ICT fix-xjenza u r-riċerka, billi jibdew mill-programmi tal-bidu fl-iskejjel. L-awtoritajiet lokali u reġjonali bħala l-livell tal-gvernanza li huma direttament responsabbli sabiex jorganizzaw l-edukazzjoni, għandhom ikunu parti integrali minn dan il-proċess, billi jabbinaw flimkien il-ħiliet lokali u l-miżuri ta’ sostenn Ewropew li għandhom ikunu żviluppati f’dan il-qasam. Il-Kummissjoni għandha tfittex sabiex ikun hemm l-opportunità li jkunu żviluppati mekkaniżmi ta’ sostenn adegwati;

16. jenfasizza l-bżonn li jkunu attirati akkademiċi eċċellenti minn pajjiżi barra l-Ewropa u għalhekk jenfasizza l-importanza tal-programmi għall-mobilità tal-UE bħall-programm Marie Curie u jilqa’ l-miżuri ta’ appoġġ li ttieħdu f’ċerti reġjuni biex l-akkademiċi jiġu lura (7);

17. ifakkar fil-konklużjonijiet tal-grupp ta’ esperti tal-ERA (8) rigward l-importanza li qed tiżdied tal-partijiet interessati nazzjonali u reġjonali fl-iżvilupp ta’ inizjattivi Ewropej ġodda bħall-ERA–ENTs, Eurostars, EIT jew Joint Technology and Cluster;

18. jissuġġerixxi li dawk kollha involuti, l-UE, l-Istati Membri u r-reġjuni għandhom jesploraw it-toroq kollha possibbli sabiex jilħqu l-komplimentarjetajiet bejn il-politiki attwali u l-istrumenti ta’ kooperazzjoni kif ukoll sabiex ikunu stabbiliti l-mekkaniżmi li jiżguraw li l-programmi attwali ta’ koordinazzjoni jsostnu b’mod sħiħ ir-riċerka tal-ICT (9). Aktar speċifikament, kif diġà stqarr il-KtR f’opinjonijiet preċedenti (10), qed jitlob li jkun hemm użu koordinat tas-Seba’ Programm Kwadru għar-riċerka u l-iżvilupp teknoloġiku (FP7), SF u PKI, minħabba li dan hu essenzjali għall-kompettività tal-UE kif ukoll għas-sinerġija reċiproka fost il-koeżjoni, r-riċerka, l-edukazzjoni ogħla u l-politiki tal-innovazzjoni fil-livelli nazzjonali u reġjonali;

19. jixtieq jenfasizza li l-koordinazzjoni tal-istrumenti prinċipali tal-UE, bħall-FP7, il-FS u l-PKI, mhijiex biss kwistjoni b’intenzjonijiet politiċi iżda wkoll sfida ta’ koerenza tal-politika. Sabiex niżguraw il-koerenza tal-politika fil-każ ta’ programmi b’diversi livelli u partijiet hemm bżonn ta’ sistema ta’ gvernanza f’diversi livelli li tkun effiċjenti (11).

20. jinnota kemm hija importanti għar-reġjuni li jagħmlu l-aħjar użu mill-istrumenti tal-koordinazzjoni tal-FP7. Din tippermetti lir-reġjuni li jħabirku sabiex jilħqu l-eċċellenza u l-kompetittività Ewropea jew internazzjonali fir-riċerka u s-sistemi tal-innovazzjoni tagħhom. Din tinkludi t-titjib tan-netwerking reġjonali fost l-istituti tar-riċerka, l-universitajiet, l-intrapriżi żgħar u medji kif ukoll l-atturi l-oħra rilevanti; il-ħolqien ta’ clusters, pjattaformi u ċentri reġjonali tat-teknoloġija; u l-għajnuna lill-atturi reġjonali sabiex ikunu assoċjati ma’ proġetti u aġendi tal-UE għall-kollaborazzjoni fir-riċerka u l-innovazzjoni bħall-ERA-Net u l-Pjattaformi Teknoloġiċi Ewropej (12);

21. jilqa’ l-opportunità sabiex ikun hemm għarfien akbar tar-rwol li għandhom l-awtoritajiet lokali fis-sostenn tagħhom lejn ir-riċerka fl-ICT. Ir-reġjuni u l-bliet jistgħu jiffaċilitaw id-dħul fis-suq ta’ prodotti ġodda, kif ukoll sabiex jinkoraġġixxu l-innovazzjoni u r-riċerka permezz tal-akkwist prekummerċjali;

22. jisħaq li l-awtoritajiet lokali u reġjonali jistgħu jmexxu ’l quddiem id-domanda għal soluzzjonijiet ġodda mibnija fuq l-ICT u għaldaqstant joħolqu swieq ġodda fil-qasam tar-riċerka Ewropea. Aktar min hekk, ir-reġjuni u l-bliet jistgħu jaġġustaw l-investiment tagħhom fl-R&D sabiex jagħtu sostenn lill-oqsma b’impatt kbir, billi jgħaqqdu flimkien dawn l-isforzi fl-industriji lokali stabbiliti u emerġenti kif ukoll il-clusters, u b’hekk ikunu qed jgħinu sabiex jegħlbu r-riċessjoni ekonomika u n-nuqqas ta’ investiment fl-R&D;

23. jenfasizza dwar in-nuqqas ġenerali ta’ koordinazzjoni fl-isforzi f’numru ta’ oqsma bħalma huma l-edukazzjoni, l-innovazzjoni, ir-riċerka, l-investiment u l-kummerċjalizzazzjoni ta’ soluzzjonijiet innovattivi fl-ICT. F’dan ir-rigward, il-kunċett tal-innovazzjoni mmexxija mill-utent, tista’ sservi bħala għodda prinċipali għat-titjib li qed tintuża f’aktar reġjuni u bliet madwar l-Ewropa, uriet li hija l-mutur prinċipali tal-iżvilupp fl-R&D kif ukoll id-dħul fis-suq tal-innovazzjoni ġdida u għaldaqstant qed jitlob li dan il-kunċett ikun preżenti b’mod aktar prominenti fil-komunikazzjoni tal-Kummissjoni Ewropea;

24. jisħaq fuq l-importanza li jkunu assoċjati mill-qrib l-R&D u l-prattiki industrijali, u għaldaqstant iħeġġeġ lill-Istati Membri u l-Kummissjoni li jagħmlu kull sforz sabiex jippromovu t-trasferiment rapidu tar-riċerka fil-prattiki kummerċjali u pubbliki ta’ kuljum;

Inħarrku l-fruntieri fit-Teknoloġiji tal-Informazzjoni u l-Komunikazzjoni (ICT) – strateġija għar-riċerka fit-teknoloġiji ġodda u tal-ġejjieni fl-Ewropa COM(2009) 184 finali

25. jenfasizza li l-proċess tat-tkabbir tal-potenzjal tar-riċerka u l-innovazzjoni sabiex jespandu l-fruntieri tal-ICT, jista’ jkollhom suċċess biss jekk ikun hemm il-parteċipazzjoni tal-awtoritajiet tal-bliet u tar-reġjuni. Bis-saħħa tal-qrubija fiżika tagħhom, dawn huma l-katalisti ewlenin għall-għarfien u l-innovazzjoni fl-Ewropa. Numru dejjem jikber ta’ reġjuni Ewropej qegħdin iqisu r-riċerka u l-innovazzjoni bħala prijorità prinċipali tal-finanzjament pubbliku tagħhom (13);

26. jinnota li fil-kuntest tal-politiki tar-riċerka tagħhom, permezz ta’ programmi ta’ appoġġ u kundizzjonijiet ta’ qafas strutturali u leġiżlattivi, ir-reġjuni jikkontribwixxu b’mod konsiderevoli għall-ħolqien ta’ valur miżjud fis-settur tar-riċerka u għat-twaqqif ta’ Żona Ewropea tar-Riċerka vivaċi (14);

27. jinnota li fir-rigward tal-istrateġija, in-netwerking u l-inizjattivi tal-cluster jibqgħu jispikkaw filwaqt li s-sostenn tagħhom qed ikompli jevolvi bil-ħsieb li jinħolqu “ħoloq” tal-aqwa livell dinji li jgħaqqdu l-ktajjen tal-innovazzjoni globali u għaldaqstant, it-tgħaqqid flimkien u l-kooperazzjoni fost ir-reġjuni, kemm fl-istess pajjiżi kif ukoll madwarhom, qed isiru aktar importanti (15);

28. jiġbed l-attenzjoni dwar ir-rwol importanti tal-bliet u r-reġjuni fil-promozzjoni ta’ ambjent xieraq għall-innovazzjoni permezz ta’ politiki reġjonali tal-innovazzjoni, ċentri tat-teknoloġija, inkubaturi tan-negozji, ċentri tax-xjenza u kapital riskjuż (16);

29. jilqa’ l-istrateġija proposta mill-Kummissjoni sabiex tidentifika u tvara tnejn jew tliet inizjattivi ewlenin ġodda tal-FET li jippromovu sforzi akbar multidixxiplinari fil-komunità tar-riċerka lejn skoperti sinifikattivi fuq quddiem nett tal-ICT;

30. jagħraf li l-ipprogrammar konġunt, jekk ikun strutturat u ġestit tajjeb, għandu l-potenzjal li jsir mekkaniżmu li tal-anqas ikun importanti daqs il-Programm Qafas tal-UE fir-rigward tal-promozzjoni tar-riċerka FET. Sabiex ikun sfruttat sal-aħħar dan il-potenzjal, il-KtR ser jerġa’ jenfasizza l-ħtieġa li jkun hemm koordinazzjoni pubblika aħjar kif ukoll finanzjament privat għar-riċerka (17);

31. jisħaq li l-UE u l-Istati Membri għandhom jisfruttaw l-opportunitajiet kollha sabiex jirrazzjonalizzaw u jsaħħu s-sinerġiji fost il-ħemel ta’ mekkaniżmi politiki transnazzjonali attwali u l-mekkaniżmi kollaborattivi, billi jkunu adattati maż-Żona Ewropea tar-Riċerka (18);

32. jenfasizza li l-ERA-Nets li qed jikkoordinaw il-programmi tar-riċerka reġjonali u Ewropej urew li l-valur tagħhom għandu jkun żviluppat aktar (19), permezz tas-suċċess tal-ERA-Nets li ġej mill-inklużjoni ta’ firxa wiesgħa ta’ partijiet interessati, fosthom l-awtoritajiet lokali u reġjonali;

33. isejjaħ għal aktar sforzi sabiex jitkattar l-aċċess miftuħ u trasparenti tal-pjattaformi tat-teknoloġiji Ewropej sabiex ikun żgurat l-involviment tal-partijiet interessati oħrajn lil hinn mill-komunitajiet industrijali u tar-riċerka bħalma huma l-awtoritajiet lokali u reġjonali, l-organizzazzjonijiet tas-soċjetà ċivili u l-SMEs (20);

L-Infrastrutturi tal-ICT għax-xjenza elettronika COM(2009) 108 finali

34. jemmen li r-reġjuni u l-awtoritajiet lokali għandhom rwol ewlieni fiż-Żona Ewropea tar-Riċerka (ERA) għaliex qegħdin għad-dispożizzjoni tar-rappreżentanza lokali u huma dawk li qed iwasslu din il-politika liċ-ċittadini Ewropej u jinsabu eqreb lejn it-tħassib ta’ dawk interessati. Għalhekk il-Kumitat isostni li r-reġjuni għandu jkollhom rwol strateġiku f’inizjattivi ta’ tisħiħ u tkabbir tal-ERA, speċjalment f’dawk l-inizjattivi marbutin mal-ħolqien ta’ faċilitajiet ta’ riċerka b’saħħithom f’ambjenti innovattivi u l-kooperazzjoni fir-riċerka (21);

35. jisħaq dwar il-proposti tal-KtR lill-Kummissjoni u l-Istati Membri sabiex jagħtu sostenn lill-awtoritajiet lokali u reġjonali fl-applikazzjoni tagħhom dwar it-twettiq u l-implimentazzjoni tal-infrastrutturi moderni tar-riċerka: — jiġi żgurat li l-awtoritajiet lokali u reġjonali jkunu involuti aktar fl-iżvilupp tal-pjan direzzjonali Ewropea għall-Infrastrutturi tar-Riċerka (ESFRI) (22) u speċjalment fil-prijoritizzazzjoni ta’ 35 proġett ewlieni ta’ interess Ewropew li diġà ġew approvati; — jitqies il-livell ta’ parteċipazzjoni tal-awtoritajiet lokali u reġjonali u l-involviment tagħhom fl-ERIs; kif ukoll — jiġi żgurat li l-awtoritajiet lokali u reġjonali jkunu tassew involuti fit-tmexxija effiċjenti tal-ERIs (23).

36. jenfasizza l-importanza tal-awtoritajiet lokali u reġjonali fil-promozzjoni ta’ programmi ta’ riċerka konġunta, inklużi dawk li jinvolvu l-parteċipazzjoni ta’ pajjiżi terzi, peress li l-awtoritajiet lokali u reġjonali għandhom iktar kuntatt ma’ sitwazzjonijiet lokali speċifiċi mill-aspett xjentifiku, teknoloġiku u ekonomiku, u għaldaqstant jafu meta hija meħtieġa l-kooperazzjoni fl-oqsma ta’ importanza strateġika (24);

37. jikkunsidra l-kwistjoni dwar l-implimentazzjoni u l-iffinanzjar tal-pjan ta’ rotta Ewropea – li bħalissa fiha 35 proġett prinċipali ta’ interess Ewropew li jridu jiġu żviluppati bejn 10 u 20 sena li ġejjin (25) – bħala stadju importanti fil-ħolqien ta’ Żona Ewropea tar-Riċerka;

38. jitlob mill-ġdid li l-kriterju tal-eċċellenza jkun fuq quddiem nett fl-implimentazzjoni tal-pjan direzzjonali Ewropew u nkoraġġixxa lill-Istati Membri ġodda sabiex ikunu involuti aktar mill-qrib f'din l-inizjattiva (26);

39. jappoġġja r-rakkomandazzjonijiet tal-Grupp ta’ Esperti ERA (27) li l-ESFRI għandha ttejjeb aktar il-metodoloġija tagħha sabiex tevalwa l-infrastrutturi fuq skala kbira tar-riċerka Pan-Ewropej, b’mod partikulari fejn tidħol it-trasparenza tal-proċeduri u l-involviment ta’ dawk kollha interessati;

40. jenfasizza l-ħtieġa li l-awtoritajiet lokali u reġjonali jkunu involuti bis-sħiħ fl-implimentazzjoni u r-reviżjoni tal-pjan ta’ rotta tal-ESFRI, b’mod partikulari fejn tidħol il-prijoritizzazzjoni meħtieġa tal-proġetti u l-koordinazzjoni bejn il-pjan ta’ rotta tal-ESFRI u attivitajiet simili fil-livell nazzjonali u reġjonali, bl-integrazzjoni tal-faċilitajiet tanġibbli kif ukoll virtwali;

41. jisħaq fuq il-ħtieġa li l-akbar udjenza possibbli tingħata informazzjoni dwar l-opportunitajiet provduti mix-xjenza elettronika (e-Science) lill-firxa l-aktar wiesgħa tal-pubbliku, permezz tal-ħolqien u l-promozzjoni ta’ databases pubbliċi dwar l-aħjar prattiki tax-xjenza elettronika, eżempji u soluzzjonijiet ta’ suċċess disponibbli, filwaqt li jkun żgurat l-għoti tal-informazzjoni rilevanti fil-lingwi kollha uffiċjali tal-UE.

Brussell, 3 ta’ Diċembru 2009. Il-President tal-Kumitat tar-Reġjuni Luc VAN DEN BRANDE

(1) COM(2009) 116 finali

(2) CdR 10/2009 fin

(3) COM(2009) 116 finali

(4) The Economic Impact of ICT Measurement, Evidence and Implications http://browse.oecdbookshop.org/oecd/pdfs/browseit/9204051E.PDF

(5) The Economic Impact of ICT Measurement, Evidence and Implications http://browse.oecdbookshop.org/oecd/pdfs/browseit/9204051E.PDF

(6) The Economic Impact of ICT Measurement, Evidence and Implications http://browse.oecdbookshop.org/oecd/pdfs/browseit/9204051E.PDF

(7) CdR 83/2007 fin

(8) Rapport tal-Grupp ta’ esperti tal-ERA “Niftħu għad-dinja: kooperazzjoni internazzjonali fix-xjenza u t-teknoloġija”.

(9) CdR 283/2008 fin

(10) CdR 263/2007 fin

(11) CdR 263/2007 fin

(12) CdR 263/2007 fin

(13) CdR 263/2007 fin

(14) CdR 83/2007 fin

(15) Il-Prospetti tal-OECD fir-rigward tax-Xjenza, t-Teknoloġija u l-Industrija 2008 – il-Punti ewlenin

(16) CdR 83/2007 fin

(17) CdR 83/2007 fin

(18) Rapport tal-Grupp ta’ esperti tal-ERA “Nottimizzaw il-programmi tar-riċerka u l-prioritajiet”, ara Anness

(19) CdR 83/2007 fin

(20) Il-Kummissjoni Ewropea, Marzu 2007: It-tielet rapport dwar l-istatus tal-PTEs, Kapitolu 4.1

(21) CdR 283/2008 fin

(22) Forum għal Strateġija Ewropea dwar l-Infrastruttura tar-Riċerka, http://cordis.europa.eu/esfri/home.html

(23) CdR 283/2008 fin

(24) CdR 283/2008 fin

(25) http://www.riportal.eu

(26) CdR 263/2007 fin; CdR 83/2007 fin

(27) Rapport tal-Grupp ta’ Esperti dwar l-ERA “Niżviluppaw infrastrutturi ta’ riċerka ta’ livell għoli għall-ERA”